CELEX: 52019PC0471
Language: fi
Date: 2019-10-14
Title: Ehdotus NEUVOSTON TÄYTÄNTÖÖNPANOPÄÄTÖS järjestelystä korvauksen maksamiseksi jäsenvaltiolle, jonka kansallinen jäsen on valittu Eurojustin puheenjohtajaksi

EUROOPAN KOMISSIO
            Bryssel 14.10.2019
            COM(2019) 471 final
            2019/0224(NLE)
            Ehdotus
            NEUVOSTON TÄYTÄNTÖÖNPANOPÄÄTÖS
            järjestelystä korvauksen maksamiseksi jäsenvaltiolle, jonka kansallinen jäsen on valittu Eurojustin puheenjohtajaksi
            
               
         
         
            
               PERUSTELUT
            
            
               Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta 14. marraskuuta 2018 annetun Euroopan parlamentin ja neuvoston asetuksen (EU) 2018/1727
                  1
               , jäljempänä ’Eurojust-asetus’, 12 artiklan mukaan neuvosto määrittää komission ehdotuksesta täytäntöönpanosäädöksin viimeistään 12 päivänä joulukuuta 2019 korvausmallin niiden jäsenvaltioiden käyttöön, joiden kansallinen jäsen valitaan Eurojustin puheenjohtajaksi. Eurojust-asetuksen 11 artiklan 7 kohdan mukaan jäsenvaltio, jonka kansallinen jäsen valitaan Eurojustin puheenjohtajaksi, voi lähettää Eurojustiin toisen asianmukaisen pätevyyden omaavan henkilön vahvistamaan kansallista osastoa puheenjohtajaksi valitun henkilön toimikauden keston ajaksi.
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Eurojust-asetus annettiin 14. marraskuuta 2018. Sen 12 artiklan 1 ja 2 kohdan mukaan komission olisi ehdotettava korvausmallia niiden jäsenvaltioiden käyttöön, joiden kansallinen jäsen valitaan Eurojustin puheenjohtajaksi. Asetuksen mukaan kyseisen jäsenvaltion on pyydettävä korvausta Eurojustin kollegiolta ja esitettävä perustelut sille, että sen kansallista osastoa on tarpeen vahvistaa lisääntyneen työtaakan vuoksi.
               
               
                  Korvausmallin tarkoituksena on tukea kyseistä jäsenvaltiota, kun sen kansallinen jäsen on valittu puheenjohtajaksi ja sen kansallinen osasto tarvitsee vahvistusta tehtäviensä hoitamiseksi. 
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               Euroopan unionin toiminnasta tehdyn sopimuksen 85 artiklan mukaan Eurojustin toimintaa on säänneltävä asetuksella, joka annetaan tavallista lainsäätämisjärjestystä noudattaen. Yksi Eurojust-asetuksen tavoitteista on vahvistaa Eurojustin operatiivista toimintaa vähentämällä kansallisten jäsenten hallinnollista työtaakkaa. Koska puheenjohtajan työ sisältää enemmän johto- ja hallinnollisia tehtäviä, hänen on vaikeaa keskittyä täysin operatiivisiin kysymyksiin. Tästä syystä asianomaiselle jäsenvaltiolle annettiin mahdollisuus sijoittaa Eurojustiin myös toinen riittävän pätevä henkilö, jonka osalta kyseisen jäsenvaltion olisi saatava korvaus asiaa koskevien sääntöjen mukaisesti. 
            
            
               Tällä ehdotuksella komissio panee täytäntöön Eurojust-asetuksen 12 artiklan 1 kohdan mukaisen oikeudellisen velvoitteensa. Ehdotus on näin ollen yhdenmukainen alaa koskevien politiikkojen säännösten kanssa.
            
            
               •Yhdenmukaisuus unionin muiden politiikkojen kanssa
            
            
               Tämä ehdotus on yhdenmukainen SEUT-sopimuksen V osastossa määrätyn vapauden, turvallisuuden ja oikeuden alueen täytäntöönpanoon tähtäävän unionin politiikan ja lainsäädäntötyön kanssa, mukaan lukien vastavuoroisen tunnustamisen periaate, joka on rikosasioissa tehtävän oikeudellisen yhteistyön keskeinen periaate.
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu Eurojust-asetuksen 12 artiklaan.
               
            
            
               •Toissijaisuusperiaate (jaetun toimivallan osalta) 
            
            
               Eurojust-asetuksen 12 artiklassa velvoitetaan komissio ehdottamaan korvausmallia. Ehdotus on välttämätön, jotta jäsenvaltio, jonka kansallinen jäsen on valittu puheenjohtajaksi, voi pyytää korvausta Eurojust-asetuksessa määritellyissä tapauksissa.
            
            
               •Suhteellisuusperiaate
            
            
               Tässä ehdotuksessa rajoitutaan siihen, mikä on tarpeen ehdotetun tavoitteen saavuttamiseksi, joten ehdotus on suhteellisuusperiaatteen mukainen. Ehdotus liittyy suoraan Eurojust-asetuksen täytäntöönpanoon. 
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
         
         
            
               
                  Tämä ehdotus koskee komission velvoitetta, joka perustuu Eurojust-asetuksen 12 artiklaan. Aiheena olevan asian huomioon ottaen komissio ei nähnyt tarvetta jälkiarviointiin, sidosryhmien kuulemiseen tai vaikutustenarviointiin. 
               
            
            
               4.TALOUSARVIOVAIKUTUKSET
            
            
               
                  Eurojust-asetuksen 12 artiklan 4 kohdan mukaisesti korvauksen kustannukset katetaan Eurojustin talousarviosta.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Tämä toimenpide ei edellytä täytäntöönpanoa.
               
            
            
               •Ehdotukseen sisältyvien säännösten yksityiskohtaiset selitykset
            
            
               
                  Päätösehdotuksen 1 artikla koskee korvausjärjestelmän yleisiä puitteita, korvauksen hakemista ja ajanjaksoa, jonka kuluessa hakemus voidaan toimittaa Eurojustille.
               
               
                  Ehdotuksen 2 artiklassa täsmennetään kollegion päätöksentekoa.
               
               
                  Sen 3 artikla koskee korvauksen määrän laskutapaa,
               
               
                  ja 4 artiklassa säädetään neuvoston täytäntöönpanopäätöksen voimaantulosta.
               
               
            
            
               2019/0224 (NLE)
            
            
               Ehdotus
            
            
               NEUVOSTON TÄYTÄNTÖÖNPANOPÄÄTÖS
            
            
               järjestelystä korvauksen maksamiseksi jäsenvaltiolle, jonka kansallinen jäsen on valittu Eurojustin puheenjohtajaksi
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon Euroopan unionin rikosoikeudellisen yhteistyön virastosta (Eurojust) ja neuvoston päätöksen 2002/187/YOS korvaamisesta ja kumoamisesta 14 päivänä marraskuuta 2018 annetun Euroopan parlamentin ja neuvoston asetuksen (EU) 2018/1727
                  2
                ja erityisesti sen 12 artiklan,
            
            
               ottaa huomioon Euroopan komission ehdotuksen,
            
         
         
            
               sekä katsoo seuraavaa:
            
            
               (1)Eurojustin puheenjohtajaksi valitulla kansallisella jäsenellä on puheenjohtajana asetuksen (EU) 2018/1727 ja Eurojustin työjärjestyksen mukaisia lisätehtäviä.
            
            
               (2)Puheenjohtajan tehtävien hoitaminen vaikuttaa sen jäsenvaltion varajäsenen ja avustajan työmäärään, jonka kansallinen jäsen on valittu puheenjohtajaksi, ja kyseinen jäsenvaltio voi valita toisen asianmukaisen pätevyyden omaavan henkilön vahvistamaan kansallista osastoa puheenjohtajan toimikauden keston ajaksi.
            
            
               (3)Asetuksen (EU) 2018/1727 11 artiklan 7 kohdassa säädetään, että jos jäsenvaltio päättää lähettää tällaisen henkilön, sillä on oikeus hakea korvausta.
            
            
               (4)Korvausjärjestelyllä olisi varmistettava tasapuolinen kohtelu elinkustannusten ja muiden asiaan liittyvien kustannusten korvauskäytännössä puheenjohtajaksi valitun kansallisen jäsenen ja asianomaisen jäsenvaltion lähettämän toisen henkilön välillä,
            
            
               ON HYVÄKSYNYT TÄMÄN PÄÄTÖKSEN: 
            
            
               1 artikla
            
            
               1.Jäsenvaltion, jonka kansallinen jäsen on valittu Eurojustin puheenjohtajaksi ja joka on lähettänyt tästä syystä toisen henkilön kansalliseen osastoonsa ja on asetuksen (EU) 2018/1727 11 artiklan 7 kohdan nojalla oikeutettu hakemaan korvausta Eurojustin kollegiolta, on liitettävä hakemukseensa seuraavat tiedot:
            
            
               (a)kyseisen jäsenvaltion päätös asianomaisen henkilön lähettämisestä;
            
            
               (b)perustelut tarpeelle vahvistaa kansallista osastoa lisääntyneen työtaakan vuoksi;
            
            
               (c)tiedot lähetetyn henkilön kansallisesta kuukausibruttopalkasta;
            
            
               (d)tiedot kansallisen lainsäädännön nojalla lähetetylle henkilölle korvattavista elinkustannuksista ja muista tehtävään liittyvistä kustannuksista;
            
            
               (e)tiedot tilistä, jolle korvaus olisi maksettava.
            
            
               2.Kyseisen jäsenvaltion on lähetettävä korvaushakemus Eurojustin kollegiolle kuuden kuukauden kuluessa henkilön lähettämisestä.
            
            
            
               2 artikla
            
            
               1.Eurojustin kollegio päättää korvauksen myöntämisestä kohtuullisessa ajassa. 
            
            
               2.Kyseinen jäsenvaltio on oikeutettu korvaukseen koko ajalta, jonka sen kansallinen jäsen toimii puheenjohtajana ja asianomainen henkilö on lähetettynä. 
            
            
               3 artikla
            
            
               1.Asetuksen (EU) 2018/1727 12 artiklan 3 kohdan mukaisesti Eurojust korvaa asianomaiselle jäsenvaltiolle:
            
         
         
            
               (a)50 prosenttia lähetetyn henkilön kansallisesta kuukausibruttopalkasta sekä
            
            
               (b)lähetetystä henkilöstä kyseiselle jäsenvaltiolle tosiasiallisesti aiheutuneet elinkustannukset ja muut tehtävään liittyvät menot. 
            
            
               2.Edellä 1 kohdan b alakohdassa tarkoitetut kulut korvataan ainoastaan, jos lähetetyllä henkilöllä on kansallisen lainsäädännön nojalla oikeus jonkinlaisiin menoja vastaaviin kulukorvauksiin tai maksuihin, jotka ovat luonteeltaan verrattavissa Euroopan unionin virkamiehiin sovellettavien henkilöstösääntöjen
                  3
               , jäljempänä ’henkilöstösäännöt’, liitteessä VII määrättyihin korvauksiin, kuten perhelisät, ulkomaankorvaus tai korvaus tehtävän vastaanottoon liittyvistä kuluista, mukaan lukien asettautumiskorvaus, uudelleenasettautumiskorvaus, matkakulut, muuttokulut tai päivärahat. 
            
            
               3.Eurojustin korvaukseen kyseiselle jäsenvaltiolle sovelletaan kyseiseen jäsenvaltioon sovellettavia ehtoja ja rahoitusrajoja. Määrät eivät missään tapauksessa saa ylittää henkilöstösääntöjen liitteessä VII säädettyjä kulukorvausten tai maksujen enimmäismääriä.
            
            
               4 artikla
            
            
               Tämä päätös tulee voimaan päivänä, jona se hyväksytään.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 295, 21.11.2018, s. 138.
               
               
                  
                     (2)
                  
                        EUVL L 295, 21.11.2018, s. 138.
               
               
                  
                     (3)
                  
                        Vahvistettu neuvoston asetuksessa (ETY, Euratom, EHTY) N:o 259/68, annettu 29 päivänä helmikuuta 1968 (EYVL L 56, 4.3.1968).